Etter at Fremskrittspartiet forlot regjeringen, var det tilsynelatende glede og forsoning i Kristelig Folkeparti. Men nå tipper jeg lettelsen er avløst av tilløp til panikk.

Onsdag i forrige uke la nemlig Fremskrittspartiets helsepolitiske talsperson Åshild Bruun-Gundersen frem en rekke forslag til ny bioteknologilov. Frp inviterer til et bredt forlik som vil inkludere eggdonasjon, assistert befruktning til enslige, tidlig ultralyd, nipt-test og gentesting for å sikre friske embryoer (PGD).

Som kjent hadde KrF i over fem år stående invitasjon til å slutte seg til Erna Solbergs regjeringsprosjekt. Årene ble i stedet brukt til å holde stø kurs nedover mot sperregrensen. Først da partiet sto i akutt fare for å bli utradert ved neste valg, ble det gjennomført et opprivende retningsvalg som til slutt endte med at invitasjonen ble akseptert.